บาทเปิด29.82/84แกว่งแคบ
ธนาคารซีไอเอ็มบี ไทย รายงาน เงินบาทเปิด 29.82/84 คาดแกว่งกรอบแคบ รอผลประชุม G20-กนง.
15 ก.พ. 2556

ธนาคารซีไอเอ็มบี ไทย รายงาน เงินบาทเปิด 29.82/84 คาดแกว่งกรอบแคบ รอผลประชุม G20-กนง.
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 29.82/84 บาท/ดอลลาร์ ทรงตัวอยู่ในระดับเดียวกับเมื่อวานนี้ที่ปิดตลาดที่ระดับ 29.82/84 บาท/ดอลลาร์ โดยทิศทางของเงินบาทวันนี้คาดว่าจะยังทรงตัวอยู่ในกรอบแคบๆ โดยตลาดยังให้ความสนใจกับการประชุมรัฐมนตรีคลัง และธนาคารกลางของกลุ่มประเทศ G20 ในระหว่างวันที่ 14-15 ก.พ.ซึ่งคาดว่าจะมีการหารือถึงสถานการณ์สงครามค่าเงินซึ่งมีผลต่อบรรยากาศการลงทุนของหลายประเทศในขณะนี้ โดยผลสรุปจากที่ประชุม G20 น่าจะออกมาในช่วงวันหยุดปลายสัปดาห์
ส่วนปัจจัยในประเทศที่นักลงทุนยังติดตาม คือ การประชุมคณะกรรมการนโยบายการเงิน(กนง.) ท่ามกลางความคาดการณ์ได้ 2 กระแส คือ การคงอัตราดอกเบี้ยไว้ในระดับเดิมที่ 2.75% หรือการปรับลดอัตราดอกเบี้ยลงอีก 0.25% มาอยู่ที่ระดับ 2.50%
สำหรับความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 92.66/68 เยน/ดอลลาร์ ส่วนเงินยูโรอยู่ที่ระดับ 1.3351/3354 ดอลลาร์/ยูโร
คืนนี้ สหรัฐฯ จะมีการรายงานตัวเลขเศรษฐกิจที่สำคัญ เช่น ข้อมูลเงินทุนไหลเข้าสุทธิและปริมาณการซื้อพันธบัตรรัฐบาลสหรัฐของต่างชาติเดือนธ.ค.2012 และข้อมูลการผลิตภาคอุตสาหกรรมและอัตราการใช้กำลังผลิตเดือนม.ค.2013 เป็นต้น  
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 29.75-29.85 บาท/ดอลลาร์